CELEX: C2006/121/23
Language: el
Date: 2006-05-20 00:00:00
Title: Υπόθεση T-307/05: Προσφυγή της  8ης Αυγούστου 2005  — Fermont κατά Επιτροπής

20.5.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 121/13
            
         Προσφυγή της 8ης Αυγούστου 2005 — Fermont κατά Επιτροπής
   (Υπόθεση T-307/05)
   (2006/C 121/23)
   Γλώσσα διαδικασίας: η γαλλική
   Διάδικοι
   
      Προσφεύγων: Alain Fermont (Kraainem, Βέλγιο) (εκπρόσωποι: L. Kakiese και N. Luzeyemo, δικηγόροι)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Ο προσφεύγων ζητεί από το Πρωτοδικείο:
   
               —
            
            
               να υποχρεώσει την Επιτροπή να παύσει την έναντι του προσφεύγοντος προδήλως παράνομη συμπεριφορά δύο υπαλλήλων της, οι οποίοι παραβαίνουν τις διατάξεις του Κανονισμού Υπηρεσιακής Καταστάσεως των κοινοτικών υπαλλήλων·
            
         
               —
            
            
               να διαπιστώσει ότι συντρέχει παράβαση της υποχρεώσεως προστασίας της δικαιολογημένης εμπιστοσύνης·
            
         
               —
            
            
               να διαπιστώσει ότι ο προσφεύγων υπέστη ηθική παρενόχληση από τους δύο προαναφερθέντες υπαλλήλους·
            
         
               —
            
            
               να υποχρεώσει την Επιτροπή να καταβάλει στον προσφεύγοντα ποσό 5.040.000 ευρώ ως ικανοποίηση της ηθικής βλάβης και αποκατάσταση της υλικής ζημίας που υπέστη λόγω της παραλείψεως της Επιτροπής να λάβει μέτρα κατά της προδήλως παράνομης συμπεριφοράς των δύο υπαλλήλων της.
            
         Ισχυρισμοί και κύρια επιχειρήματα
   Ο προσφεύγων συνήψε σύμβαση εργασίας με το Κέντρο για την Ανάπτυξη των Επιχειρήσεων (ΚΑΕ), φορέα υπαγόμενο στην ομάδα των χωρών της Αφρικής, της Καραϊβικής και του Ειρηνικού (ΑΚΕ). Στο πλαίσιο της εκτελέσεως της συμβάσεως αυτής, ο προσφεύγων ήταν επιφορτισμένος με την υγειονομική εναρμόνιση και την επιτήρηση της αλιείας στο Σάο Τομέ και Πρίνσιπε, καθώς και στον Κόλπο της Γουινέας.
   Ο προσφεύγων ισχυρίζεται κατ' αρχάς ότι η καθής παρεμπόδισε την άσκηση των καθηκόντων του.
   Περαιτέρω, ο προσφεύγων προβάλλει παράβαση του κανονισμού (ΕΚ) 1049/2001 του Ευρωπαϊκού Κοινοβουλίου και του Συμβουλίου, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής, καθώς και των διατάξεων του Κανονισμού Υπηρεσιακής Καταστάσεως που απαγορεύουν την ηθική παρενόχληση και καθιερώνουν καθήκον ανεξαρτησίας.